Шампионът Лос Анджелис с първи успех в НХЛ - Зимни спортове - Sportal.bg
Шампионът Лос Анджелис с първи успех в НХЛ27 януари 2013 | 11:45
Чикаго се наложи над домакина Кълъмбъс с 3:2 и записа пета поредна победа, изравнявайки най-добрия старт в историята си в Националната хокейна лига. Джонатан Тейвс реализира решаващото попадение в 6:35 минута на третата част, а Дейв Болънд и Брайън Бикел също се разписаха. Вратарят Кори Крофърд отрази 24 шайби, а Чикаго едва за втори път откри редовния сезон с пет поредни успеха след 1971 година. Марк Летестю и Артьом Анисимов вкараха за Кълъмбъс, който има само една победа в първите си пет мача. Шампионът Лос Анджелис записа първи успех в кампанията след 4:2 над домакина Финикс. Анзе Копитар се разписа два пъти, Джейк Мюзи се отличи с гол и асистенция, а Джеф Картър също вкара за гостите, които стартираха кампанията с три поредни загуби. Микел Бьодкер и Шейн Доун реализираха за Финикс, който допусна четвърто поражение в пет срещи. Сан Хосе запази перфектния си старт на кампанията с четвърта последователна победа след 4:0 над гостуващия Колорадо. Патрик Марло вкара два пъти при числен превес в първата част и стана едва вторият играч в историята, който започва сезона с повече от един гол в първите си четири мача. Марло е реализирал по две попадения във всяка среща на тима си досега, с което изравни постижението на Сай Дънени от Отава от сезон 1917/1918. Джо Торнтън се отличи с гол и асистенция, а Мат Ъруин оформи успеха малко преди края на втората част. Вратарят Томас Грайс отрази всичките 24 удара и записа първи "шътаут" в кариерата си. Ню Йорк Рейнджърс обърна гостуващия Торонто от 0:2 до 5:2. Михаил Грабовски и Джеймс ван Риймсдайк дадоха аванс от две попадения на канадците в първата третина, домакините стигнаха до успеха с четири гола в третата част. Мариан Габорик завърши с два гола и две асистенции, а Марк Стаал, Брайън Бойл и Брад Ричардс също вкараха. Вратарят на гостите Джеймс Реймър спаси 37 удара, но и това не беше достатъчно. Мат Рийд реализира първия хеттрик в кариерата си, а Филаделфия разгроми домакина Флорида със 7:1. Уейн Симъндс, Тай МакДжин, Люк Шен и Руслан Федотенко също се разписаха, а вратарят Иля Бризгалов направи 30 спасявания. Петер Мюлер вкара почетното попадение за Флорида, който допусна четвърта поредна домакинска загуба от съперника. Дейвид Перон се отличи с два гола и асистенция за успеха на Сейнт Луис с 4:3 над Далас като гост. Кори Пери единствен вкара при дузпите за победата на Анахайм с 3:2 над гостуващия Нешвил. Шведският вратар на домакините Виктор Фаст направи 19 спасявания в дебюта си и записа първа победа в кариерата си в НХЛ.